钦定古今图书集成/明伦汇编/官常典/第582卷 > 靳学颜
## 钦定古今图书集成/明伦汇编/官常典/第582卷 > 靳学颜

按《明外史》本传：“学颜，字子愚，济宁人。嘉靖十三年，举
乡试第一。明年成进士，授南阳推官，以廉平称。历吉
安知府，治行高，累迁左布政使。隆庆初，入为太仆卿，
改光禄，旋拜右副都御史，巡抚山西。应诏陈理财凡
万馀言，言选兵铸钱积谷最切。其略曰：‘宋初，禁军十
万，总天下诸路，亦不过十万。其后庆历、治平间，增至
百馀万。然其时财用不诎，我朝边兵四十万，其后虽
增兵益戍，而主兵多缺，不若宋人十倍其初也。然自
嘉靖中即以诎乏告，何哉’？”宋虽增兵，而天下无养兵
费，我朝以民养兵，而新军又一切仰太仓，旧饷不减，
新饷日增，费一也。周丰镐、汉西都，率有其名而无实。
我朝留都之设，建官置卫，坐食公帑，“费二也。宋人宗
禄有置，亲疏粲然，或通名仕版，或散处民间。我朝分
封列爵，不农不仕，吸民膏髓，费三也。有此三者，储蓄
安得不匮？而其间尤耗天下之财者，兵而已。夫陷锋
摧坚，旗鼓相当，兵之实也。”今边兵有战时，若腹兵则
终世不一当敌。每盗贼窃发，非阴阳医学杂职，则丞
贰判簿为之将，非乡民里保，则义勇、快壮为之兵。在
北则借盐丁、矿徒，在南则借狼土。此皆腹兵不足用
之验也。当限以轮番守戍之法，或远不可征，或弱不
可任，则听其耕商，而移其食以饷边。如免班军而征
价，省充发而输赎，亦变通一策也。欲京兵强，亦宜责
以轮番戍守。夫京师去宣府、蓟镇才数百里，京营九
万卒，“岁以一万戍二镇，九年而一周，未为苦也，而怯
者与边兵同其劲矣。又以畿辅之卒填京戍之阙，其
部伍号令、月粮、犒赏亦与京卒同，而畿辅之卒皆亲
兵矣。夫京卒戍蓟镇则延、固之费可省，戍宣府则宣
府、大同之气自张。寇畏宣、大之力制其后，京卒之劲
当其前，则仰攻深入之事鲜矣。”臣又睹天下之民皇
皇以匮乏为虑者，非布帛五谷不足也，银不足耳。夫
银寒不可衣，饥不可食，不过贸迁以通衣食之用。独
奈何用银而废钱，钱益废，银益独行。独行则藏益深
而银益贵，货益贱而折色之办益难。豪右乘其贱收
之时，其贵出之银，积于豪右者愈厚，行于天下者愈
少。更逾数十年，臣不知所底止矣。钱者，泉也，不可一
日无。计者谓钱法之难有二：利不仇本，民不愿行。此
皆非也。夫朝廷以山海之产为材，以亿兆之力为工，
以贤士大夫为役，何本之费？诚令民以铜炭赎罪，而
匠役则取之营军，一指麾间，钱遍天下矣。至不愿行
钱者，独奸豪尔。请自今事例，罚赎征税，赐赉宗禄官
俸军饷之“属，悉银钱兼支。上以是征，下以是输，何患
其不行哉？”臣又闻“中原者，边鄙之根本也；百姓者，中
原之根本也。”民有终身无银，而不能终岁无衣，终日
无食。今有司夙夜不遑者，乃在银而不在谷。臣窃虑之，“国家建都幽燕，北无郡国之卫，所恃为腹心股肱
者，河南、山东、江北及畿内八府之人心耳。其人率鸷
悍而轻生，易动而难戢，游食而寡积者也，一不如意
则轻去其乡，偶有所激则不爱其死。往往一夫作难，
千人响应，前事已屡验矣。弭之之计，不过曰恤农以
系其家，足食以系其身，聚骨肉以系其心。今试核官
廪之所藏，每府得数十万，则司计者安枕可矣。得三
万焉，犹足塞转徙者之望，设不”满万，岂得无寒心？臣
窃意不满万者多也，即有水旱，师旅之兴，将何以为
计？臣近者疏请积谷，业蒙允行，第恐有司从事不力，
无以塞明诏，敢即臣说申言之。其一曰官仓，发官银
以籴也；一曰社仓，收民谷以充也。官仓非甚丰岁不
能举，社仓虽中岁皆可行。唐义仓之开，每岁自王公
以下皆有入，宋“则准民间正税之数，取二十分之一
以为社。诚仿而推之，就土俗，合人情，占岁候以通其
变，计每岁二仓之入以验其功，著为令而岁岁修之，
时其丰歉而敛散之。在官仓者，民有大饥则以赈；在
民仓者，虽官有大役亦不听贷借。”此藏富于民即藏
富于国也。今言财用者，不忧谷之不足，而忧银之不
“足。夫银实生乱，谷实弭乱。银之不足而泉货代之。五
榖不足，则孰可以代者哉？故曰：‘明君不宝金玉，而宝
五谷’。伏惟圣明垂意。”疏入，下所司议，卒不能尽行也。
寻召为工部右侍郎，改吏部，进左侍郎。学颜内行修
洁，见高拱以首辅掌铨，专恣甚，遂谢病归，卒。